KIRJALLINEN KYSYMYS E-3062/02

esittäjä(t): Cristiana Muscardini (UEN) komissiolle

(25. lokakuuta 2002)

Aihe: Yleismaailmallinen pankkikriisi

Tärkeimmät pörssi-indeksit ovat pudonneet lokakuun toisella viikolla pienimpään arvoonsa kuuteen vuoteen. Rahoitusmarkkinoiden alamäki ja konkurssien lisääntyminen sekä useiden maiden velanmaksukyvyttömyys ovat tehneet tuhojaan pankkien tuloksille. Saksan pankkialan kokonaistappiot viimeisten kahden ja puolen vuoden aikana ovat olleet käsittämättömiä: Commerzbankin osakkeen arvo romahti 8. lokakuuta 5,3 euroon vuoden 2000 44 eurosta. Pankin pörssiarvo on pudonnut 24 miljardista 3 miljardiin euroon. Muut DAX-30:ssä noteeratut osakkeet ovat myös kärsineet valtavia menetyksiä: Bayerische Hypo Vereinsbank 84 prosenttia, Deutsche Bank 64 prosenttia, Allianz/Dresdner Bank 83 prosenttia, Münchener Rück 75 prosenttia, MLP 96 prosenttia. Kuuden pankin yhteinen pörssiarvo on pudonnut 300 miljardista 71 miljardiin euroon vuoden 2000 ja vuoden 2002 lokakuun alun välisenä aikana. EKP:n pääekonomisti on myöntänyt, että pankkien tilanne pörsseissä on dramaattinen. Yritysten konkurssien määrät ovat rikkoneet ennätyksiä USA:ssa, Japanissa ja Saksassa. Yritykset ovat laiminlyöneet sitoumuksiaan 140 miljardin dollarin edestä vuoden yhdeksän ensimmäisen kuukauden aikana. 28 maata ei pysty maksamaan velanhoitokustannuksiaan. Yhdysvalloissa ja Euroopassa investointipankit joutuvat mitätöimään yli 130 miljardin dollarin velkasaatavat. Amerikan suurimman pankin, jonka liikevaihto on 713 miljardia dollaria, luottokelpoisuutta on alennettu. Morgan Chasen markkina-arvo on laskenut 105 miljardista 33 miljardiin dollariin (69 prosentin lasku). Charles Schwab on menettänyt 82 prosenttia arvostaan, Morgan Stanley 72 prosenttia ja Merrill Lynch 60 prosenttia, Goldman Sachs 54 prosenttia, Citigroup 50 prosenttia, Lehman Bros. 48 prosenttia ja Bearn Stern 45 prosenttia. Näköpiirissä häämöttää vielä pahempia maksukyvyttömyysuhkia. USA:n kiinteistömarkkinoiden valtava kupla sisältää viisi biljoonaa dollaria riskisaatavia. Johdannaismarkkinat, joissa Morgan Chasella on pelissä 26 biljoonaa dollaria ja Deutsche Bankilla 11 biljoonaa, voisi olla seuraava suuri kupla, joka puhkeaa.

1. Voiko komissio vahvistaa nämä tiedot?

2. Jos voi, eikö se katso tarpeelliseksi ehdottaa kansainvälistä konferenssia keinottelukuplan tuhoisien seurauksien lievittämiseksi ja sellaisten sääntöjen laatimiseksi, joilla estetään rahoitustalouden ja todellisen talouden välisen kuilun muodostuminen?

3. Mihin toimiin se aikoo ryhtyä, jotta estetään valtavat varojen menetykset ja turvataan sijoittajien edut?

Pedro Solbes Miran komission puolesta antama vastaus

(28. marraskuuta 2002)

Komissio ei voi suoralta kädeltä vahvistaa arvoisan parlamentin jäsenen esittämiä tietoja, mutta se kysyjän tavoin pitää pankkialan kehitystä ehdottomasti huolestuttavana. Toisaalta on syytä ottaa huomioon, että suhdannetaantuman alkaessa pankkialan taseet ja kannattavuus olivat verrattain vahvat.

Komissio ei katso tarpeelliseksi järjestää kansainvälistä konferenssia keinottelukuplan vaikutusten lievittämiseksi, eikä se myöskään aio tehdä erityisiä aloitteita sijoittajien varallisuuden turvaamiseksi. Sellaiset aloitteet eivät nimittäin kuulu komission toimivaltaan, ja niiden vaikutus olisi joka tapauksessa rajallinen. Komissio haluaa sen sijaan tähdentää, että jos rahoituspalvelujen toimintasuunnitelma, yritysten johtamis- ja hallintojärjestelmään liittyvät aloitteet sekä yhteisön sääntely- ja valvontatoimien kehyksen järkeistäminen toteutetaan nopeasti ja täysipainoisesti, parannetaan merkittävästi sijoittajien suojaa sekä lisätään rahoitusjärjestelmän vakautta ja tehokkuutta niin sijoittajien kuin yritystenkin hyödyksi.